钦定古今图书集成/历象汇编/庶征典/第159卷 > 《管窥辑要》 > 陈
## 钦定古今图书集成/历象汇编/庶征典/第159卷 > 《管窥辑要》 > 陈

### 武帝永定二年重云殿鸱尾生烟

按《南史陈武帝本纪》，永定二年“夏四月壬辰，重云殿
东鸱尾有紫烟属天。”

### 文帝天嘉六年仪贤堂无故自坏

按《南史陈文帝本纪》，“天嘉六年七月甲申，仪贤堂无
故自坏。”

按《隋书五行志》：“天嘉六年秋七月，仪贤堂无故自压，
近金沴木也。”时帝修宫室，起显德等五殿，称为壮丽，
百姓失业，故木失其性也。仪贤堂者，礼贤尚齿之谓。
无故自压，天戒若曰，帝好奢侈，不能用贤使能，何用
虚名也？帝不悟，明年竟崩。

### 后主祯明元年宫殿自倾朱雀航自沈

按《陈书后主本纪》，不载。　按《隋书五行志》：“祯明元年
六月，宫内水殿若有刀锯斫伐之声，其殿因无故而
倒。七月，朱雀航无故自沈。”时后主盛修园囿，不虔宗
庙。水殿者，游宴之所，朱雀航者，国门之大路，而无故
自坏，天戒若曰，宫室毁，津路绝。后主不悟，竟为隋所
灭，宫庙为墟。